/* KOM/2011/0366 lopull. */ KOMISSION TIEDONANTO NEUVOSTOLLE JA EUROOPAN PARLAMENTILLE Euroopan komission ja Amerikan yhdysvaltojen OSTP:n (Office of Science and Technology Policy) välistä bioteknologiatutkimuksen Task Force ryhmää koskevan järjestelyn uusiminen





Komissio ilmoitti neuvostolle 6. syyskuuta 1990 antamassaan tiedonannossa SEC(90)1661 aikomuksestaan allekirjoittaa edellä mainittu järjestely. Varapuheenjohtaja Filippo M. Pandolfi ja presidentti George H.W. Bushin tieteen ja teknologian alan neuvonantaja tohtori David Allan Bromley allekirjoittivat 7. syyskuuta 1990 asiakirjan, jolla perustettiin Task Force -ryhmä viiden vuoden ajaksi. Järjestely on tämän jälkeen uusittu kolmesti (vuosina 1996, 2001 ja 2006). Task Force -ryhmää koskeva järjestely kattaa bioteknologian tutkimuksen tieteellisiin näkökohtiin liittyvän tiedonvaihdon ja koordinoinnin. Ryhmällä on vuosien mittaan ollut keskeinen rooli uusien tieteenalojen vakiinnuttamisessa (esim. systeemibiologia, merigenomiikka, kestävän energiahuollon bioteknologiasovellukset ja synteettinen biologia). Se on työssään paneutunut myös tärkeisiin yhteiskunnallisiin näkökohtiin (esim. uudet tartuntataudit, ravitsemus, ylipaino, ympäristösaasteiden puhdistukseen käytettävä bioteknologia, bioetiikka, naisten asema tieteessä ja yleiset käsitykset bioteknologiasta). Task Force -ryhmä vietti kesäkuussa 2010 toimintansa 20-vuotispäivää korkean tason konferenssilla ”Biotechnology Research for a Complex World”, jonka järjestämisestä vastasi EU:n puheenjohtajavaltio Espanja. Euroopan komission ja Yhdysvaltain hallituksen yhteisessä julkaisussa[1] korostetaan EU:n ja USA:n välisen Task Force -ryhmän merkitystä sen kootessa yhteen tutkijoita Atlantin molemmilta puolilta ennakoimaan huomispäivän tieteen tarpeita jo tänään. Transatlanttisen yhteistyön tarve ei vähene lähitulevaisuudessa tällä ainutlaatuisella foorumilla, ja Task Force -ryhmän toiminnalla voi olla vastedes entistäkin suurempi merkitys bioteknologian tutkimuksessa. Ryhmän tuleva strateginen viisivuotissuunnitelma sisältää useita yhteistyötoimia tärkeillä tieteenaloilla, joita ovat synteettinen biologia, merigenomiikka, ympäristöbioteknologia, eläinten terveys, kestävät biopohjaiset tuotteet, kasvibioteknologia ja bioinformatiikka. Komissio aikoo näistä syistä uusia neljännen kerran Euroopan komission ja Amerikan yhdysvaltojen OSTP:n (Office of Science and Technology Policy) välisen järjestelyn. Komissio ilmoittaa neuvostolle ja Euroopan parlamentille uusimisen toteutumisesta ja ehdotetun uuden järjestelyn mukaisesti tehtävästä tulevasta työstä. LIITE EUROOPAN KOMISSION JA AMERIKAN YHDYSVALTOJEN OSTP:N (OFFICE OF SCIENCE AND TECHNOLOGY POLICY) VÄLINEN TÄYTÄNTÖÖNPANOJÄRJESTELY EU:N JA USA:N VÄLISTÄ BIOTEKNOLOGIATUTKIMUKSEN TASK FORCE -RYHMÄÄ VARTEN Amerikan yhdysvaltojen OSTP (Office of Science and Technology Policy) ja Euroopan komissio, jäljempänä ’osapuolet’, jotka noudattavat Amerikan yhdysvaltojen hallituksen ja Euroopan yhteisön välillä Washingtonissa 5 päivänä joulukuuta 1997 allekirjoitettua tiede- ja teknologiayhteistyösopimusta, sellaisena kuin se on laajennettuna ja muutettuna, jäljempänä ’sopimus’, ja tukeutuvat Euroopan komission ja Amerikan yhdysvaltojen hallituksen väliseen hallinnolliseen järjestelyyn, joka allekirjoitettiin EU:n ja USA:n välistä bioteknologiatutkimuksen Task Force -ryhmää varten 7 päivänä syyskuuta 1990 ja uusittiin vuosina 1996, 2001 ja 2006, jäljempänä ’järjestely’, ovat saavuttaneet seuraavan yhteisymmärryksen: Tarkoitus Järjestely uusitaan tällä täytäntöönpanojärjestelyllä, joka vahvistetaan sopimuksen 5 artiklan nojalla. Tämä täytäntöönpanojärjestely on laadittu yhdenmukaiseksi sopimuksen määräysten kanssa. EU:n ja USA:n välisen bioteknologiatutkimuksen Task Force -ryhmän tarkoituksena on lisätä keskinäistä ymmärrystä bioteknologian tutkimukseen liittyvistä EU:n ja Yhdysvaltain toimista ja ohjelmista. Task Force -ryhmä tarjoaa puitteet bioteknologian tieteellisiä näkökohtia koskevalle tiedonvaihdolle ja koordinoinnille ja bioteknologian kehitystä tukevalle muiden tieteenalojen tutkimukselle. Tehtävät EU:n ja USA:n välisen bioteknologiatutkimuksen Task Force -ryhmän tehtävänä on - tarkastella bioteknologian ja siihen liittyvien tieteenalojen tutkimus- ja kehittämisohjelmia - helpottaa viestintää ja yhteistyötä bioteknologian tutkimuksen alalla - suunnitella yhteisiä symposiumeja, seminaareja ja muita ei-luottamuksellisia tilaisuuksia ensisijaisista ja kummallekin osapuolelle tärkeistä bioteknologiatutkimuksen kysymyksistä - tarkastella yhdessä mahdollisia toimia, joilla suurelle yleisölle tiedotetaan bioteknologiasta - yksilöidä ja määritellä tutkimustarpeita bioteknologian turvallisen kehityksen edistämiseksi - käsitellä bioteknologiatutkimuksen kehitykseen vaikuttavia erityisiä ohjelmia ja operatiivisia kysymyksiä sekä - antaa selvityksiä, analyyseja, neuvontaa ja suosituksia Euroopan komission bioteknologian ohjauskomitealle (BSC) ja Yhdysvaltojen kansalliselle tiede- ja teknologianeuvostolle (NSTC). Rakenne EU:n ja USA:n Task Force -ryhmään osallistuu EU:n puolelta puheenjohtaja ja asiaankuuluvien komission yksiköiden edustajia. Yhdysvaltojen taholta Task Force -ryhmään osallistuu valikoituja jäseniä sellaisista Yhdysvaltain hallituksen elimistä, joilla on intressi bioteknologian tutkimukseen. Ryhmän yhdysvaltalaiset jäsenet ja Yhdysvaltoja edustavan puheenjohtajan nimittää OSTP:n johtaja. EU:ta ja Yhdysvaltoja edustavat puheenjohtajat toimivat vuorovuosin Task Force -ryhmän puheenjohtajana. Task Force -ryhmän alakomiteoiden ja työryhmien jäsenyys ei rajoitu Task Force -ryhmän pysyviin jäseniin. Molempien osapuolten puheenjohtajat voivat päättää niiden jäsenistä tarpeiden mukaan. Task Force -ryhmän toimintoja koordinoi Euroopan komission osalta pääsihteeri ja Yhdysvaltojen osalta pääsihteeri, jotka nimittää heidän edustamansa osapuolen puheenjohtaja. Puheenjohtajat voivat tarvittaessa pyytää lisähenkilöstöä Task Force -ryhmässä edustettuina olevilta pääosastoilta ja hallituksen elimiltä. Puheenjohtajien velvollisuudet Puheenjohtajien tehtävänä on - laatia vuotuinen työsuunnitelma, mukaan lukien käsiteltävät aiheet, tiedonvaihto ja suunnitellut yhteiset toimet - pitää Task Force -ryhmän säännölliset kokoukset (vähintään kerran vuodessa) - hyväksyä alakomiteoiden ja työryhmien perustaminen ja niiden toiminnan jatkaminen tai lopettaminen tarpeen mukaan vuotuisen työsuunnitelman tavoitteiden saavuttamiseksi ja - laatia raportti ja esittää se BSC:lle ja OSTP:lle Task Force -ryhmän kunkin kokouksen päätteeksi. Rahoitus Kumpikin osapuoli vastaa kaikista kustannuksista, joita sen edustajien osallistumista Task Force -ryhmän kokouksiin ja toimiin aiheutuu. Muut määräykset Task Force -ryhmä ei käsittele liiketoimintaan liittyviä luottamuksellisia tietoja eikä harjoita toimintaa, josta syntyy henkistä omaisuutta. Rajapinta yksityiseen sektoriin Task Force -ryhmä voi puheenjohtajiensa harkinnan mukaan pyytää yksittäistapauksissa neuvoja hallituksen ulkopuolisilta henkilöiltä. Yksityisoikeudelliset henkilöt voivat puheenjohtajien pyynnöstä osallistua Task Force -ryhmän kokouksiin ja muihin toimiin. Asiakirjat Pääsihteerit valmistelevat Task Force -ryhmän kokousten esityslistat ja mietinnöt ja toimittavat ne ryhmän jäsenille sekä puheenjohtajien suostumuksella pyynnöstä myös muille kiinnostuneille henkilöille. Task Force -ryhmän seminaarien ja tieteellisten kokousten pöytäkirjat asetetaan yleisön saataville. Kesto Tämän täytäntöönpanojärjestelyn soveltaminen alkaa, kun molemmat osapuolet ovat sen allekirjoittaneet. Sitä voidaan soveltaa niin kauan kuin sopimus on voimassa tai kunnes osapuoli keskeyttää osallistumisensa järjestelyyn. Jos osapuoli aikoo keskeyttää osallistumisensa järjestelyyn, sen olisi ilmoitettava aikomuksestaan toiselle osapuolelle 90 päivää ennen aiottua ajankohtaa. EUROOPAN KOMISSION AMERIKAN YHDYSVALTOJEN PUOLESTA: OSTP:N (OFFICE OF SCIENCE AND TECHNOLOGY POLICY) PUOLESTA: Päiväys: Päiväys: [1] The US-EC Task Force on Biotechnology Research 1990-2010: Biotechnology Research for a Complex World.